Diari Oficial de la Generalitat Valenciana


Sumari del DOGV 3308, del 14-08-1998 (1998/6851)

ORDRE de 24 de juliol de 1998, de la Conselleria de Benestar Social, per la qual es convoca concurs d'idees sobre arquitectura domèstica.
-----------------------------------------------------------------------------------------------------------------------------------------

### Dades del document

Número de DOGV
:   3308

Data del DOGV
:   14-08-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/6851


Data del document
:   24-07-1998

Organisme emissor
:   Conselleria de Benestar Social

Tipus de document
:   Ordre

ORDRE de 24 de juliol de 1998, de la Conselleria de Benestar Social, per la qual es convoca concurs d'idees sobre arquitectura domèstica. [1998/X6851]
  
La Conselleria de Benestar Social és el departament del Govern Valencià a què correspon el desplegament de les polítiques d'acció social de la Generalitat Valenciana en diversos àmbits, entre els quals hi ha el de la dona. Quant a això, el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social, integra entre els òrgans directius d'aquesta la Direcció General de la Dona com a responsable, entre altres funcions, d'elaborar, de promoure i d'executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
L'administració autonòmica, mitjançant el Pla d'Actuació del Govern de la Generalitat Valenciana per a la Igualtat d'Oportunitats entre Homes i Dones 1997-2000, aprovat pel ple del Govern Valencià, en la sessió del 27 de maig de 1997, ha adquirit, entre altres, el compromís de fomentar totes les accions encaminades a la integració dels plantejaments i de les solucions personals de les dones per al disseny de ciutats variades, segures i accessibles.
  
L'objectiu 11.6 del citat Pla d'Actuació pretén «desenvolupar un nou marc legal i social sobre l'habitatge que tinga en compte les necessitats socials actuals, necessitats que inclouen la incorporació de la dona al treball remunerat, els canvis en les estructures familiars i els canvis en els costums», i, concretament, l'acció 4, que articula el compliment del citat Pla, preveu la requalificació dels espais de l'habitatge, de manera que se solucionen els problemes que aquest suposa tant per a les dones (falta d'espai per a elles, reduïdes dimensions dels domicilis que utilitzen més habitualment, obscuritat, etc.), com per als xiquets i per a les xiquetes (falta d'espai per a jugar?), alhora que afavorisca la corresponsabilitat de les tasques domèstiques de tots els membres de la família.
  
Amb aquesta finalitat, i en virtut de les atribucions que legalment tinc i del que disposa l'article 35.e) de la Llei 5/1983, de 30 de desembre, de Govern Valencià
  
ORDENE
  
Primer. Objecte de la convocatòria
  
L'objecte és convocar concurs públic d'idees sobre arquitectura domèstica i aprovar les bases per les quals es regeix aquesta convocatòria, incloses com a annex I d'aquesta ordre, i també els models de sol·licitud d'inscripció i de presentació de propostes que s'adjunta com a annex II.
  
Segon. Dotació pressupostària
  
La dotació pressupostària del concurs se sufragarà a càrrec del capítol IV, línia de subvenció 404/000/98 de l'aplicació pressupostària 26.28.485.866.27.289.79 del vigent pressupost de despeses per a 1998 de la Conselleria de Benestar Social, per un import global màxim, en conjunt, d'un milió cinc-centes mil pessetes (1.500.000 PTA).
  
DISPOSICIONS FINALS
  
Primera
  
S'autoritza la directora general de la Dona, en l'àmbit de les seues competències, perquè adopte les mesures necessàries per al desplegament i per a l'aplicació d'aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
Tercera
  
Contra aquesta ordre, que esgota la via administrativa, s'hi podrà interposar recurs contenciós administratiu, d'acord amb allò previst en l'article 58 de la Llei que regula la jurisdicció contenciosa administrativa, de 27 de desembre de 1956, en el termini de dos mesos comptadors des del dia de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, amb la comunicació prèvia a la Conselleria de Benestar Social, d'acord amb allò establit en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València 24 de juliol de 1998
  
La consellera de Benestar Social,
  
MARCELA MIRÓ PÉREZ
  
Annex I
  
Bases del concurs públic d'idees
  
 sobre arquitectura domèstica
  
Primera. Objecte
  
Aquest concurs planteja la necessitat de propostes projectuals que aporten idees sobre els nous requeriments de l'habitatge.
  
La intenció es promoure la reflexió al voltant de les característiques dels habitatges i el seu paper en l'organització de la vida privada, la determinació de les tasques domèstiques i l'adjudicació de rols entre els membres de la família a causa del sexe.
  
L'objecte és el projecte d'una tipologia d'habitatge col·lectiu situat en un entorn urbà. Les bases pretenen el màxim grau de llibertat donat el to experimental que requereix el concurs. No s'hi fixen paràmetres edificatoris; seran possibles tipologies per a edificis illa o aïllats. La finalitat del concurs es trobar i seleccionar, per tant, una proposta arquitectònica que tinga qualitat de disseny i que aporte noves idees en relació amb les maneres de viure.
  
Segona. Premis
  
1. S'estableix un únic premi dotat amb un milió de pessetes (1.000.000 de PTA) i un diploma acreditatiu, els quals seran concedits per resolució de la consellera de Benestar Social a la persona física o a l'equip proposat pel jurat designat a aquest efecte.
  
2. El jurat podrà proposar i concedir, raonadament i amb caràcter excepcional, fins a dos accèssits amb una dotació econòmica, cadascun, de dues-centes cinquanta mil pessetes (250.000 PTA), i el corresponent diploma acreditatiu.
  
3. En cap cas es podran atorgar el premi i els accèssits de manera compartida.
  
4. La Conselleria de Benestar Social podrà declarar desert el concurs si el jurat opina que cap de les idees i/o propostes presentades no s'ajusta a la finalitat de la convocatòria, o si no reuneixen la qualitat mínima exigible.
  
Tercera. Participants
  
1. Podran concórrer al concurs els i les arquitectes superiors de manera individual o en equips constituïts a l'efecte, també empreses d'arquitectes i, fins i tot, equips interdisciplinars sempre que, en aquest últim cas, estiguen representats per un arquitecte o per una arquitecta superior.
  
2. Cada participant podrà presentar un màxim de tres idees i/o propostes.
  
3. No podrà participar en el concurs el personal vinculat de manera estable a la Generalitat Valenciana, o qualsevol altra persona afectada per la normativa vigent en matèria d'incompatibilitats.
  
Quarta. Composició del jurat
  
1. El jurat que ha de proposar la concessió del premi i dels accèssits, si escau, estarà integrat per aquestes persones:
  
Presidenta: la directora general de la Dona, o persona en qui delegue.
  
Vocals:
  
- El director general d'Arquitectura i Habitatge, o persona en qui delegue.
  
- El director de l'Escola Tècnica Superior d'Arquitectura de la Universitat Politècnica de València, o persona en qui delegue.
  
- Una arquitecta de reconegut prestigi designada per la consellera de Benestar Social.
  
- El degà del Col·legi Oficial d'Arquitectes de la Comunitat Valenciana, o persona en qui delegue.
  
Secretari/ària: un funcionari o una funcionària de la Direcció General de la Dona, designat/ada per la directora general de la Dona, qui actuarà amb veu però sense vot.
  
2. Serà d'aplicació als membres del jurat el que disposen els articles 28 i 29 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en matèria d'abstenció i de recusació.
  
3. Per a la vàlida constitució del jurat serà necessària la presència, si més no, de quatre dels seus membres titulars o suplents, sempre que entre ells hi haja la presidenta i el secretari/la secretària, o les persones en qui, si escau, deleguen.
  
4. Totes les decisions del jurat s'adoptaran per majoria absoluta dels membres.
  
Cinquena. Inscripció
  
La inscripció es formalitzarà mitjançant la presentació de la sol·licitud adjunta a aquestes bases i que apareix com a annex II. Podrà presentar-se en el Registre General de la Direcció General de la Dona, a les seus de Castelló de la Plana (carrer de l'Ensenyament, 10), València (carrer de Nàquera, 9), i Alacant (carrer de García Andreu, 12), o per qualsevol dels mitjans establits en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
S'adjuntaran a l'imprés aquests documents i materials:
  
1. Dos pannells model DIN A-0 i un sobre opac i tancat model DIN A-4:
  
\* Els pannells DIN A-0 estaran formats per documents gràfics muntats sota suports plans, rígids, lleugers i resistents. Es presentaran verticalment i estaran numerats de l'1 al 2. El lema elegit pels concursants es situarà en la part superior esquerra d'aquestos pannells.
  
\* Contingut temàtic dels pannells:
  
Pannell 1, es demana la presentació de plantes, seccions, alçats i perspectives a escales, entre 1/200 i 1/50, d'aquells elements qualificats d'explicitar les opcions i formes del projecte en relació amb les maneres de viure.
  
Pannell 2, lliure. Dedicat per a explicar idees concretes desenvolupades dins del projecte.
  
En tots els documents entregats, s'hi haurà d'especificar les escales.
  
L'ús del color queda a criteri dels concursants. Cadascú o cada equip de concursants es responsable que la representació gràfica del seu projecte facilite la fàcil reproducció en possibles publicacions.
  
El no-respecte de les recomanacions quant als pannells, si fos de suficient entitat i així fóra decidit per jurat, pot comportar l'eliminació del concursant. En cap cas, el jurat examinarà un nombre de documents major a l'especificat. Igualment no serà admesa cap maqueta.
  
2. Sobre opac i tancat model A-4 que continga els documents destinats a alçar l'anonimat. El lema escollit, per tant, haurà de figurar sota el sobre, excloent-s'hi qualsevol altra indicació. Aquest sobre contindrà:
  
\* La fitxa d'identificació del concursant o equip de concursants; composta pel nom del cap del equip, cognom, data de naixement, lloc i data d'obtenció del títol i/o del document que l'acredite per a exercir la professió d'arquitecte/a, una adreça completa i un número de telèfon, en model DIN A-4.
  
\* Una declaració signada de la paternitat del projecte, així com de l'expressa acceptació de les bases integres del concurs.
  
\* Fotocòpia compulsada del DNI de la persona sol·licitant.
  
\* Còpia compulsada de l'escriptura de constitució de la persona jurídica, inscrita com cal en el registre corresponent, si escau.
  
\* Documentació acreditativa del compliment de les seues obligacions fiscals i amb la Seguretat Social.
  
La documentació i els materials relatius a la proposta hauran de presentar-se necessàriament a les seus de la Direcció General de la Dona a Alacant, Castelló i València.
  
Sisena. Terminis
  
a) De presentació:
  
El termini per a la presentació de propostes conclourà a les 14.00 hores del dia 16 de novembre de 1998.
  
b) De resolució:
  
La decisió del jurat es farà pública durant els 15 dies naturals següents a la data de conclusió del termini de presentació de propostes indicat abans.
  
c) De retirada de les propostes no premiades:
  
Les propostes no premiades podran ser retirades pels autors o per les autores durant els 30 dies següents a la data de tancament de l'exposició d'aquestes, cosa que serà comunicada oportunament a les persones participants.
  
Una vegada transcorregut aquest termini sense que se n'hagen retirat les propostes, s'entendrà que els autors i les autores renuncien a tots els drets sobre aquestes i passaran a ser propietat de la Generalitat Valenciana, la qual podrà disposar-ne lliurement.
  
Setena. Resolució
  
1. La concessió del premi i dels dos accèssits, si és el cas, serà duta a terme per la consellera de Benestar Social, a proposta del jurat.
  
2. Aquesta resolució es notificarà individualment a les persones físiques o jurídiques que siguen premiades. També s'exposarà a les seus de la Direcció General de la Dona a València, Castelló i Alacant la resolució dictada per la consellera de Benestar Social.
  
3. Si transcorre un termini superior a 30 dies comptadors des del fixat com a acabament del termini de presentació de propostes i no hi ha notificació expressa de la resolució emesa, es considerarà que no s'ha concedit el premi o els accèssits.
  
4. Serà requisit imprescindible per a accedir al gaudi del premi que les persones beneficiàries acrediten que estan al corrent de les obligacions tributàries i de Seguretat Social en el moment de la concessió d'aquest, en els termes que estableixen els articles 7, 8 i 9 del Reial Decret 390/1996 a què remet l'article 2 de l'Ordre de 30 de maig de 1996, de la Conselleria d'Economia, Hisenda i Administració Pública de la Generalitat Valenciana. No acreditar aquests aspectes en el termini indicat per a fer-ho impossibilitarà l'accés al gaudi del premi, i desapareixerà qualsevol dret que poguera exercir la persona física o jurídica premiada.
  
5. El pagament dels premis es farà en una sola vegada, dins dels 30 dies següents a la resolució dictada per la consellera de Benestar Social.
  
6. Els treballs premiats passaran a ser propietat de la Generalitat Valenciana, la qual es reserva el dret d'explotació íntegra o parcial i que haurà de fer esment de l'autoria intel·lectual del treball.
  
Vuitena. Publicitat
  
Després que es faça publica la decisió del jurat, totes les propostes presentades seran exposades al públic durant un període no inferior a 15 dies al lloc que l'administració convocant determine.
  
Novena. Acceptació de les bases